Folketing
2013-06-12

Alle ledige skal fremover have samtaler og deltage i aktivering, så snart de søger om kontanthjælp, og det skal de, helt frem til at de kan påbegynde en uddannelse eller et arbejde. Aktivitetsparate modtagere af kontanthjælp og uddannelseshjælp skal med lovforslaget have en tidlig helhedsorienteret og tværfaglig indsats. Og for de jobparate vil der de første 3 måneder være fokus på intensiv jobsøgning, og senest efter 3 måneder skal den enkelte arbejde for sin kontanthjælp, f.eks. gennem en nytteindsats. Et nyt sanktionssystem vil sætte en stopper for dem, der udnytter systemet. Fremover kan de kontanthjælpsmodtagere, der gentagne gange nægter at stå til rådighed for job eller uddannelse, miste op til 3 måneders kontanthjælp. Og det er vi godt tilfredse med. Vi glæder os også over, at unge med handicap på STU-uddannelserne får gavn af, at formueafhængigheden nu afskaffes. Hvad angår de økonomiske fordele ved lovforslagene, er vi tilfredse med at have trukket reformen i den rigtige retning. De offentlige budgetter bliver forbedret med omkring 1,2 mia. kr. i 2020. Over de kommende år henter vi samlet næsten 1 mia. kr.